Source: https://www.najpravo.sk/rady-a-vzory/rekodifikacia-vzory-podani-a-rozhodnuti-sudu/uznesenie-o-zamietnuti-staznosti-250-ods-1-csp.html
Timestamp: 2020-02-28 21:54:10+00:00
Document Index: 13770271

Matched Legal Cases: ['§ 250', '§ 250', 'súd ', 'Súd ', 'súd ', 'súd ', '§ 267', 'súd ', '§ 239', '§ 243', '§ 246', '§ 250', 'súd ', 'súd ', '§ 250']

Uznesenie o zamietnutí sťažnosti (§ 250 ods. 1 CSP) | REKODIFIKÁCIA: Vzory podaní a rozhodnutí súdu | Najprávo.sk - najlepší právny poradca
Uznesenie o zamietnutí sťažnosti (§ 250 ods. 1 CSP)
2.10. 2016, 13:12 | najpravo.sk
17C/129/2016-39
1216204804
Okresný súd X v právnej veci žalobcu: Superbanka, Štúrova 22, Bratislava, IČO: 12 345 678 proti žalovanému: Eva Mrkvičková, narodená 1. 2. 1970, bytom Horná dolná 30, štátny občan SR o zaplatenie 123,45 eur s príslušenstvom o sťažnosti žalovanej proti uzneseniu Okresného súdu X č. k. 17C/129/2016-30 zo dňa 08. 07. 2016 takto
Súd sťažnosť žalovanej zo dňa 17. 08. 2016 proti uzneseniu Okresného súdu X č. k. 17C/129/2016-30 zo dňa 08. 07. 2016, ktorá bola doručená na súd dňa 22. 08. 2016 zamieta.
1. Vyšší súdny úradník uznesením č. k. 17C/129/2016-30 odmietol odpor proti platobnému rozkazu Okresného súdu v X č. k. 17C/129/2016-24 zo dňa 3.6.2016 podaný žalovaným dňa 24.6.2016, keďže súd posúdil podanie žalovaného zo dňa 24.6.2016 ako odpor podaný bez vecného odôvodnenia vo veci samej a tento odmietol podľa ust. § 267 CSP ods. 2, písm. c/ CSP, nakoľko tento odpor neobsahoval žiadne vecné odôvodnenie vo veci samej, neobsahoval žiadne námietky týkajúce sa dôvodnosti alebo výšky platobným rozkazom žalobcovi priznanej peňažnej sumy. Uznesenie o odmietnutí odporu bolo doručené žalovanému 08. 08. 2016.
2. Žalovaná podala dňa 22. 08. 2016 na tunajšom súde podanie označené ako „17C/129/2016-30 Vecné odôvodnenie“, ktoré súd posúdil podľa obsahu ako sťažnosť proti uzneseniu č. k. 17C/129/2016-30. Žalovaná v sťažnosti uvádza, že dňa 15. 07. 2016 uzavrela so žalobcom dohodu o splátkovom kalendári.
3. Podľa § 239 ods. 1 CSP proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť.
4. Podľa § 243 CSP v sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha.
5. Podľa § 246 CSP ustanovenia o odstraňovaní vád podania sa nepoužijú.
6. Podľa § 250 ods. 1 CSP ak nie je sťažnosť dôvodná, súd sťažnosť zamietne.
7. Keďže sťažnosť žalovanej neobsahovala základné povinné obsahové náležitosti, nebolo z nej zrejmé v čom sa postup súdu alebo uznesenie považuje za nesprávne a čoho sa žalovaná domáha, súd postupoval podľa § 250 ods. 1 CSP a sťažnosť ako nedôvodnú zamietol.
V X, dňa 25. augusta 2016